**LAZDIJŲ RAJONO SAVIVALDYBĖS TARYBOS SPRENDIMO**

**„DĖL PRITARIMO PROJEKTUI „****VIRTUALUS LAZDIJŲ KRAŠTO**

**LITERATŪRINIS KELIAS“ PROJEKTO**

**AIŠKINAMASIS RAŠTAS**

2021-11-04

Lazdijų rajono savivaldybės tarybos sprendimo projektas „Dėl pritarimo projektui „Virtualus Lazdijų krašto literatūrinis kelias“ ir jo dalinio finansavimo“ parengtas vadovaujantis Lietuvos Respublikos vietos savivaldos įstatymo 6 straipsnio 13 punktu, 16 straipsnio 4 dalimi, 50 straipsnio 3 dalimi, Lazdijų rajono savivaldybės 2021–2027 metų strateginio plėtros plano, patvirtinto Lazdijų rajono savivaldybės tarybos 2020 m. gruodžio 18 d. sprendimu Nr. 5TS-581 „Dėl Lazdijų rajono savivaldybės 2021–2027 metų strateginio plėtros plano patvirtinimo“, 1 prioriteto „Besimokanti, socialiai atsakinga ir pokyčius kurianti bendruomenė“, 1.1 tikslo „Stiprinti švietimo, kultūros ir sporto sistemą“, 1.1.2 uždavinio „Gerinti kultūros paslaugų kokybę ir prieinamumą“ 1.1.2.4 priemone „Kultūros srities paslaugų plėtros užtikrinimas“ ir atsižvelgiant į Lazdijų rajono savivaldybės viešosios bibliotekos 2021 m. lapkričio 3 d. raštą Nr. VB1-79 „Prašymas prisidėti prie projekto „Virtualus Lazdijų krašto literatūrinis kelias“ finansavimo.

Sprendimo tikslas – pritarti Lazdijų rajono savivaldybės viešosios bibliotekos rengiamam projektui „Virtualus Lazdijų krašto literatūrinis kelias“, kurio bendra vertė – 12 200,00 Eur ir numatyti iš Lazdijų rajono savivaldybės biudžeto lėšų projekto daliniam finansavimui ne daugiau kaip 30 proc., t. y. 3660,00 Eur visų tinkamų finansuoti išlaidų. Lėšos numatomos 2022 metams.

Rengiamo projekto „Virtualus Lazdijų krašto literatūrinis kelias“ tikslas – pasitelkiant 3D technologijas sukurti virtualų literatūrinį turistinį kelią, siekiant išsaugoti ir populiarinti Lazdijų kraštui svarbių žmonių atminimą.

Įgyvendinant projekto veiklas, planuojama sukurti virtualų Lazdijų krašto literatūrinį kelią, kuris supažindins su esančiais atminimo ženklais – kūrėjų gimtinėmis ir svarbiausiomis gyvenimo vietomis. Maršruto medžiaga liudys Lazdijų krašte gimusių, gyvenusių ir kūrusių įžymių žmonių istorijas – pedagogo ir poeto **Motiejaus Gustaičio,** poetės **Salomėjos Nėries,** rašytojų Bitės Vilimaitės, Sigito Gedos, Romo Sadausko, Jono Endrijaičio, Valentino Sventicko **i**rkt. Šių žmonių kūrybos keliai įsilieja į krašto literatūrinį pažinimą. Kelyje bus galima pamatyti informacinius stendus, skulptūras ir kitus atminties ženklus. Turistai, sekdami nuoroda – literatūriniu turistinio kelio maršrutu – galės keliauti virtualiai.

Projekto vykdymo metu bus bendradarbiaujama su Lietuvos rašytojų sąjunga, viešąja įstaiga „Rašytojų klubas“, asociacija „Lazdijų menė“, Druskininkų rajono savivaldybės viešąja biblioteka ir Alytaus Jurgio Kunčino viešąja biblioteka.

Numatomos projekto tikslinės grupės: Lazdijų, Lazdijų krašto vaikai, jaunimas ir suaugusieji, visi besidomintys literatūra ir menu, turistai.

Projekto „Virtualus Lazdijų krašto literatūrinis kelias“ paraiška teikiama Lietuvos kultūros tarybos programos „Tolygios kultūrinės raidos Alytaus apskrityje prioritetas – etnokultūros tradicijų tąsa ir kultūros kelių kūrimas“ konkurso lėšoms gauti.

Projekto neigiamos pasekmės – nenumatomos.

Projekto sprendimo projektas neprieštarauja galiojantiems teisės aktams.

Priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Strateginio planavimo ir investicinių projektų valdymo skyriaus vedėjo pavaduotojas Vidmantas Pilvinis.

Strateginio planavimo ir

investicinių projektų valdymo skyriaus

vedėjo pavaduotojas Vidmantas Pilvinis